Document ID: 32007R0102

KOMMISSIONENS FORORDNING (EF) Nr. 102/2007
af 2. februar 2007
om fastsættelse af specifikationer for ad hoc-modulet for 2008 om arbejdsmarkedssituationen for indvandrere og deres nærmeste efterkommere i henhold til Rådets forordning (EF) nr. 577/98 og om ændring af forordning (EF) nr. 430/2005
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet (1), særlig artikel 4, stk. 2, og
ud fra følgende betragtninger:
(1)
På sit møde i Thessaloniki i juni 2003 gav Det Europæiske Råd udtryk for, at en vellykket integration af indvandrere bidrager til social samhørighed og økonomisk velfærd og imødegåelse af de demografiske og økonomiske udfordringer, Den Europæiske Union nu står over for, og efterlyste yderligere fremskridt i denne henseende. Endvidere efterlyste det eksplicit en præcis og objektiv analyse af disse spørgsmål for at bidrage til udvikling og fremme af politiske initiativer med henblik på en mere effektiv forvaltning af indvandringen i Europa. Behovet for effektive integrationspolitikker blev igen understreget i Haag-programmet, der blev vedtaget på Det Europæiske Råd i Bruxelles i november 2004.
(2)
Som det påpeges i Kommissionens første årsrapport om indvandring og integration (2), er manglende adgang til arbejdsmarkedet den største hindring for integrationen og har derfor højeste prioritet i medlemsstaternes integrationspolitik.
(3)
Der er derfor behov for omfattende og sammenlignelige oplysninger om arbejdsmarkedssituationen for indvandrere og deres nærmeste efterkommere for at kunne overvåge opfyldelsen af de fælles målsætninger i Fællesskabets beskæftigelsesstrategi og den sociale integrationsproces.
(4)
Kommissionens forslag til Europa-Parlamentets og Rådets afgørelse om et fællesskabsprogram for beskæftigelse og social solidaritet - Progress (3) indeholder i sektion 1 »Beskæftigelse« bestemmelser om finansiering af de relevante aktioner, herunder også statistiske aktioner. Nærværende forordning indeholder bestemmelser om gennemførelse af disse aktioner.
(5)
Kommissionens forordning (EF) nr. 384/2005 af 7. marts 2005 om vedtagelse af programmet for ad hoc-moduler for perioden 2007-2009 til brug for den stikprøveundersøgelse, som er omhandlet i Rådets forordning (EF) nr. 577/98 (4), omfatter allerede et ad hoc-modul om arbejdsmarkedssituationen for indvandrere og deres nærmeste efterkommere. Listen over variabler til dette modul bør fastlægges inden december 2006.
(6)
Forordning (EF) nr. 384/2005 foreskriver også, at gennemførelsen af modulet for 2008 afhænger af resultaterne af gennemførlighedsundersøgelserne, der skulle afsluttes inden udgangen af 2005. Eurostat fremlagde resultaterne af disse gennemførlighedsundersøgelser på mødet mellem medlemsstaternes socialstatistikchefer i september 2005. Konklusionen heraf blev, at medlemsstaterne og Eurostat skulle fortsætte udarbejdelsen af modulet for 2008.
(7)
Af hensyn til pålideligheden og kvaliteten af de data, der skal leveres, bør nogle af variablerne i bilaget til denne forordning være fakultative for medlemsstater med en lille stikprøve af indvandrere.
(8)
Det er nødvendigt at ændre kolonne 19/20 i bilag II til Kommissionens forordning (EF) nr. 430/2005 af 15. marts 2005 om gennemførelse af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet for så vidt angår den harmoniserede liste over de variabler, der fra 2006 skal anvendes ved indberetning af data, og anvendelsen af en delstikprøve til indsamling af data om strukturelle variabler (5) for at øge relevansen af analysen af arbejdsmarkedssituationen for indvandrere ved at indhente oplysninger om året for ankomst til værtslandet og om alderen på ankomsttidspunktet, der er to centrale forklarende variabler til analyse af integrationen på arbejdsmarkedet.
(9)
Foranstaltningerne i denne forordning er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
Den detaljerede liste over de variabler, der skal indsamles i 2008 i forbindelse med ad hoc-modulet om arbejdsmarkedssituationen for indvandrere og deres nærmeste efterkommere, er fastlagt i bilaget.
Artikel 2
Kolonne 213, 214, 215, 216, 217, 218 og 219 i bilaget er fakultative for Tjekkiet, Danmark, Estland, Letland, Litauen, Ungarn, Malta, Polen, Slovenien, Slovakiet og Finland.
Artikel 3
I bilag II til forordning (EF) nr. 430/2005 affattes kolonne 19/20 således:
»YEARESID
19/20
ÅRLIG
Antal år med bopæl i dette land
Alle«
00
Født i dette land
01-99
Antal år med bopæl i dette land
Blank
Intet svar
Artikel 4
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. februar 2007.

Labels: 12
0
9
19